|  |  |
| --- | --- |
| Liikenne- ja viestintäministeriö |  |
|  |  |
|  |  |
|  |  |
|  |  |

Lausuntopyyntö LVM/813/03/2018

# Sisäministeriön lausunto; HE eurooppalaisesta ajoneuvo- ja ajokorttitietojärjestelmästä tehdyn sopimuksen (EUCARIS) hyväksymiseksi ja voimaansaattamiseksi

Liikenne- ja viestintäministeriö on pyytänyt sisäministeriöltä lausuntoa hallituksen esitysluonnoksesta eduskunnalle eurooppalaisesta ajoneuvo- ja ajokorttitietojärjestelmästä tehdyn sopimuksen (EUCARIS) hyväksymiseksi ja voimaansaattamiseksi. Lausuntonaan sisäministeriö toteaa seuraavaa:

Sisäministeriön näkemyksen mukaan sopimukseen liittyminen helpottaisi jatkossa rajat ylittävän liikenteen ja rikollisuuden valvontaa. Erittäin tärkeää on, että EUCARIS-yhteyden kautta saatavat tiedot ovat esitutkintaviranomaisilla kuten poliisilla, Tullilla ja Rajavartiolaitoksella käytettävissä.

## Yhteyspisteiden lukumäärä

EUCARIS-sopimukseen liittyneet valtiot voivat kansallisesti päättää, miten palveluihin liittyminen toteutetaan: onko valtiolla käytössä yksi vai useampi yhteyspiste ja miten näissä tilanteissa informaatio kiertää kansallisesti.

Suomella on tällä hetkellä kaksi EUCARIS-yhteyttä. Toinen on poliisilla (Prüm-palvelu) ja toinen Liikenteen turvallisuusvirasto Trafilla (ERRU-, Resper- ja CBE-palvelut). Poliisille osoitettavat budjetoidut maksut vuodelle 2018 koostuvat perusmaksusta sekä palvelukohtaisista maksuista nykyisten ja tulevien palveluiden osalta. Kun Suomi liittyy EUCARIS-sopimukseen, se voi ottaa käyttöön uusia palveluita. Tulevaisuudessa on mahdollista, että poliisi luopuu omasta EUCARIS-yhteydestään ja Liikenteen turvallisuusvirasto toimisi yhteyspisteenä.

Kansallisten viranomaisten yhdenvertaisuuden varmistamiseksi sisäministeriön näkemyksen mukaan olisi tarkoituksenmukaisinta, että Suomessa olisi käytössä yhden yhteyspisteen järjestelmä. Tämä myös selkeyttäisi sitä, kenen vastuulla on järjestelmän mukaisten tarkistusten ja lokitietojen säilyttäminen. Tästä koituisi myös yhden perusmaksun verran säästöä.

## Järjestelmän tietoihin oikeutetut tahot

Sisäministeriö tuo esille huolensa siitä, että nykyisellään sopimus ja sitä tarkentava pöytäkirja jättävät avoimeksi sen, onko Rajavartiolaitos tietoihin oikeutettu kansallinen turvallisuusviranomainen.

EUCARIS-sopimusta tarkentavan pöytäkirjan 8 artiklan 2 kohdan mukaan suora pääsy järjestelmän tietoihin on rajattu kunkin osapuolten rekisteröinnistä vastaaville keskusviranomaisille. Saman artiklan 4 kohdan mukaan kansalliset poliisi-, tulli- ja syyttäjäviranomaiset ja kansalliset turvallisuusviranomaiset saavat pyytää tietoja EUCARIS-järjestelmästä rekisteröinnistä vastaavien keskusviranomaisten kautta 2 artiklan 2 kohdan i)-iii) alakohdissa mainittujen tarkoitusten täyttämiseksi. Näitä tarkoituksia ovat:

i) varmistaa, että osapuolten ajoneuvo- ja ajo-korttitietojen keskusrekisterit ovat paikkansapitäviä ja luotettavia;

ii) avustaa yksittäisten valtioiden lakien vastaisten rikosten torjuntaa, tutkintaa ja syytteiden nostamista ajokortteihin, ajoneuvojen rekisteröintiin ja muiden ajo-neuvoihin liittyvien petosten ja muun rikollisuuden alalla;

iii) vaihtaa nopeasti tietoja, jotta asianmukaiset viranomaiset pystyvät tehostamaan osapuolten kansallisten säännösten mukaisten hallinnollisten toimien toteuttamista.

Kuten edellä on todettu, sisäministeriö nostaa tässä yhteydessä esille, ettei sopimuksessa eikä sitä tarkentavassa pöytäkirjassa ole nimenomaisesti mainittu Rajavartiolaitosta tietoihin oikeutettuna viranomaisena. Kysymys onkin siis siitä, tulkitaanko Rajavartiolaitos sopimuksessa tarkoitetuksi kansalliseksi turvallisuusviranomaiseksi.

Rajavartiolain (578/2005) 3 §:n mukaan Rajavartiolaitoksen tehtävänä on rajaturvallisuuden ylläpitäminen. Rajavartiolaitos toimii rajaturvallisuuden ylläpitämiseksi yhteistyössä muiden viranomaisten sekä yhteisöjen ja asukkaiden kanssa. Rajavartiolaitos vastaa yhteistyöstä Euroopan raja- ja merivartioviraston kanssa ja huolehtii tehtäviinsä kuuluvasta kansainvälisestä yhteistyöstä. Tämän lisäksi Rajavartiolaitos suorittaa erikseen säädettyjä valvontatehtäviä sekä toimenpiteitä rikosten ennalta estämiseksi, paljastamiseksi, selvittämiseksi ja syyteharkintaan saattamiseksi yhteistyössä muiden viranomaisten kanssa. Rajavartiolaitos suorittaa myös poliisi- ja tullitehtäviä, etsintä-, pelastus- ja ensihoitotehtäviä sekä osallistuu sotilaalliseen maanpuolustukseen.

Rajavartiolain 20 §:n mukaan Rajavartiolaitos valvoo kuljettajien ajokuntoisuutta ja ajoneuvojen liikennekelpoisuutta sekä tieliikennelain (267/1981) säännösten noudattamista rajanylityspaikalla. Rajavartiolaitos huolehtii yleisen järjestyksen ja turvallisuuden muustakin ylläpitämisestä rajanylityspaikalla silloin, kun poliisi on estynyt sitä tekemästä.

Laissa liikenteen palveluista (320/2017) Liikenneasioiden rekisteriä koskevan V osan 3 luvun 6 §:n mukaan Liikenteen turvallisuusvirastolla on salassapitosäännösten estämättä oikeus luovuttaa rekisteristä toiselle viranomaiselle sellaisia tietoja, jotka ovat välttämättömiä sille laissa säädettyjen tehtävien hoitamiseksi. Liikenteen turvallisuusvirasto ei saa kuitenkaan luovuttaa sellaisia salassa pidettäviä tietoja, jotka se on saanut rikos- tai sakkorekisteristä, ellei muualla laissa ole toisin säädetty.

Hallituksen esityksen luonnoksessa ei ole tuotu esille, mitkä viranomaiset määriteltäisiin Suomessa kansalliseksi turvallisuusviranomaiseksi tai mitkä ovat niitä seikkoja, joiden perusteella kansallisen yhteyspisteen pitäisi tehdä päätös viranomaisen oikeudesta saada järjestelmän kautta tietoa.

Sisäministeriön näkemyksen mukaan Rajavartiolaitos tulee kansallisesti tulkita järjestelmän mukaiseksi kansalliseksi turvallisuusviranomaiseksi ottaen huomioon Rajavartiolaitokselle säädetyt tehtävät. Näin ollen Rajavartiolaitokselle tulee sallia poliisin ja Tullin tavoin tietojen hankkiminen EUCARIS-järjestelmän välityksellä muista sopimusvaltiosta.

Sisäministeriö esittää, että joko laissa, jolla sopimus ja sitä täydentävä pöytäkirja hyväksytään, tai myöhemmin säädettävässä valtioneuvoston asetuksessa, jolla laki saatetaan voimaan, todetaan, että Rajavartiolaitos on sopimuksessa tarkoitettu kansallinen turvallisuusviranomainen. Tämä toteamus on sisäministeriön näkemyksen mukaan tarpeellinen sen varmistamiseksi, että Rajavartiolaitos on oikeutettu sopimuksen mukaiseen tietojen vaihtamiseen kansallisen yhteyspisteen tai kansallisten yhteyspisteiden kautta.

## Muuta

Lisätietoja sisäministeriön lausunnosta antaa ylitarkastaja Jenny Kaarnasaari.

|  |  |
| --- | --- |
| Kansliapäällikkö | Ilkka Salmi |
|  |  |
| Suunnittelija | Aino Tuovinen |

Asiakirja on sähköisesti allekirjoitettu asianhallintajärjestelmässä. Sisäministeriö 04.09.2018 klo 11:41. Allekirjoituksen oikeellisuuden voi todentaa kirjaamosta.

|  |  |
| --- | --- |
|  |  |
|  |  |
|  | Ministeri MykkänenErityisavustaja Andersson-BohrenSM/POSM/RO |